भारत सरकार
वित्त मंत्रालय 
वित्तीय सेवाएं विभाग
राज्‍य सभा
अतारांकित प्रश्‍न संख्‍या 826  
(जिसका उत्तर 05 मार्च, 2013/14 फाल्‍गुन, 1934 (शक) को दिया जाना है)
पूर्वोत्तर क्षेत्र में गैर-सरकारी बैंकों द्वारा ऋण हेतु प्राथमिकता दिए जाने वाले क्षेत्र  
826.
श्री बीरेन्‍द्र प्रसाद वैश्‍य:

 
क्‍या वित्त मंत्री यह बताने की कृपा करेंगे कि :
(क)
पूर्वोत्तर क्षेत्र और विशेषकर असम के ग्रामीण और दूरस्‍थ क्षेत्रों में राष्‍ट्रीयकृत बैंकों की गतिविधियों को तेज करने और ग्रामीण जनता को राजस‍हायता योजनाओं का लाभ प्रदान करने के लिए उक्‍त क्षेत्रों में राष्‍ट्रीयकृत बैंकों का विशाल नेटवर्क फैलाने हेतु उठाए गए कदमों का ब्‍यौरा क्‍या है;
(ख)
क्‍या पूर्वोत्तर क्षेत्र के ऋण हेतु प्राथमिकता दिए जाने वाले क्षेत्रों (पीएसएल) में गैर-सरकारी बैंकों की भागीदारी बहुत ही कम और असंतोषजनक है;
(ग)
यदि हां, तो तत्‍संबंधी ब्‍यौरा क्‍या है और इसके क्‍या कारण हैं; 
(घ)
क्‍या सरकार का पूर्वोत्तर क्षेत्र में ऋण हेतु प्राथमिकता दिए जाने वाले क्षेत्रों में गैर-सरकारी बैंकों की उचित भागीदारी सुनिश्चित करने और इस क्षेत्र में ऋण जमा अनुपात को बढ़ाने हेतु कोई तंत्र अपनाने का विचार है;

(ड.)
यदि हां, तो तत्‍संबंधी ब्‍यौरा क्‍या है; और 
(च)
यदि नहीं, तो इसके क्‍या कारण हैं?
उत्तर
वित्त मंत्रालय में राज्‍य मंत्री (श्री नमो नारायन मीना)
(क): भारतीय रिजर्व बैंक (आरबीआई) ने सूचित किया है कि 2000 से अधिक की जनसंख्‍या वाले गांवों में मार्च, 2012 तक बैंकिंग सेवा केन्‍द्र (आउटलेट) उपलब्‍ध कराने के लिए पूर्वोत्तर के राज्‍यों और सिक्किम में 3227 बैंक रहित गांवों को शाखाएं, व्‍यवसाय प्रतिनिधि, ग्रामीण एटीएम, मोबाइल वेन्‍स, अनुषंगी शाखाओं आदि जैसे बैंकिंग सेवा केन्‍द्रों से कवर किया गया था। असम में ऐसे 2319 गांवों को कवर किया गया है।
(ख) और (ग): आरबीआई के आंकड़ों के अनुसार, पूर्वोत्तर क्षेत्र (एनईआर) में निजी क्षेत्र के बैंकों द्वारा प्राथमिकता प्राप्‍त क्षेत्र उधार (पीएसएल) मार्च, 2009 के अंतिम रिपोर्टिंग शुक्रवार के 345.86 करोड़ रु. से मार्च, 2012 के अंतिम रिपोर्टिंग शुक्रवार तक बढ़कर 933.20 करोड़ रु. हो गया है।
(घ) से (च): आरबीआई द्वारा बैंकों को सलाह दी गई है कि वे 40% से कम ऋण जमा अनुपात (सीडीआर) के साथ सीडीआर में सुधार लाने हेतु निगरानी योग्‍य कार्य योजना (एमएपी) बनाने के लिए जिलों के लिए जिला स्‍तरीय परामर्शदात्री समिति (डीसीसी) की विशेष उप-समिति का गठन करें। जिला और राज्‍य स्‍तर पर बैंकों के कार्य निष्‍पादन की आवधिक रूप से समीक्षा की जाती है। 
*****
